Француз бәйете

 “Француз бәйете”ндә тыуған илде һаҡлау, илһөйәрлек проблемаһы күтәрелә. Минеңсә, ул - актуаль проблема. Был проблема беҙҙе тормоштоң ысын ҡиммәттәре тураһында уйландыра. Текста 1812 йылғы Ватан һуғышы ваҡытында ҙур аҡланда көн буйы барған көрәш тасуирлана. Ҡанлы бәрелештә күпме ир-егеттәр ҡырыла. Ләкин “ыласын ирҙәр хас дошмандарҙы онотмаҫтар, һепереп түкмәй изге ерҙән вә ҡайтмаҫтар”, “ҡәлғәләрен вата-емерә өңөнә етеп, француздарҙы пәймәнлеккә сәбәп иттек”, тип автор һыҙыҡ өҫтөнә алып китә.

Эйе, тыуған илен дошман баҫып алғанда, һәр кеше уны һаҡларға, яҡларға әҙер, тигән фекер еткерелә, минеңсә, бәйеттә. Илһөйәрлек тойғоһо дошманды еңергә ярҙам итә.

Был фекер менән килешәм. Башҡорт халҡы – илһөйәр халыҡ, патриот. Үҙе үлһә лә, изге ерен дошманға бирмәгән. Илгә оло яу килеп, ауыр һынауҙар осоронда батырҙарыбыҙ ҡаһарманлыҡ, ҡыйыулыҡ күрһәтә, батырлыҡтар эшләй. Һуғышта халҡыбыҙҙың патриотик рухы күренә.

Был турала Яныбай Хамматовтың “Төньяҡ амурҙары” романында ла әйтелә. 1812 йылғы Ватан һуғышында башҡорт егеттәре Тыуған илебеҙҙе яҡлап, йәндәрен аямай дошманға ҡаршы һуғыша. Илһөйәрлек тойғоһо барыһын да солғап ала. Ҡаһым түрә етәкселегендә башҡорттар дошманға тын алырға ла бирмәй. Илде азат итеп, улар оло дан менән ҡайта.

Тыуған илде һаҡлау, патриотизм рухы Баязит Бикбайҙың “Ҡаһым түрә” драмаһында ла сағылыш таба. Башҡорт полководецы Ҡаһым түрәнең, Аҫылбикә, Аҡъегет, Аҡназар кеүек һәр яугирҙың йөҙөндә, һүҙендә, ҡылыҡтарында тыуған илгә һөйөү, уның өсөн ғүмерен бирергә әҙерлек күренә. Был һуғышта Рәсәйҙең еңеүе - халыҡтың патриотизмы һөҙөмтәһе ул.

Шулай итеп, илде һаҡлау элек-электән изге бурыс һаналған. Патриотизм – бик көслө тойғо, тигән фекергә килдем. Ата-бабаларҙан ҡалған данлы традицияларға, халҡыбыҙға хас булған тыуған илде һөйөү хисенә тоғро ҡалып, әле лә беҙҙең башҡорт егеттәре илебеҙ именлеге һағында тора.

Автор: Сәфәрғәлина Оксана, 9 класс

Етәксе: Баһауетдинова Альмира Рафаил ҡыҙы, башҡорт теле һәм әҙәбиәте уҡытыусыһы